《雨后步园中》
明代·孙承恩

滂沱鸣中宵，清朝散微旭。黑云叆而䨴，雨意犹未足。

小园偶信步，襟抱豁烦燠。濯我畦中蔬，薿薿净如沐。

平原独鹤下，浅渚群凫浴。天风动疏篁，铿戛万绿玉。

端居览众妙，幽赏惬心目。孤吟无与酬，长啸振林木。

作者简介：（1485—1565）松江华亭人，字贞父(甫)，号毅斋。孙衍子。正德六年进士。授编修，历官礼部尚书，兼掌詹事府。嘉靖三十二年斋宫设醮，以不肯遵旨穿道士服，罢职归。文章深厚尔雅。工书善画，尤擅人物。有《历代圣贤像赞》、《让溪堂草稿》、《鉴古韵语》。